Anexa la H.C.L. Sighișoara nr. \_\_\_\_\_\_\_\_\_\_\_\_\_\_\_

**REGULAMENT PRIVIND FUNCȚIONAREA ȘI EXPLOATAREA SISTEMULUI DE SUPRAVEGHERE VIDEO PE RAZA MUNICIPIULUI SIGHIȘOARA**

**1. OBIECTUL REGULAMENTULUI**

 Sistemul de supraveghere video este compus dintr-o infrastructură de camere de supraveghere, rețele de date și de alimentare, servere și/sau alte echipamente de înregistrare și gestiune a datelor, inclusiv software-ul aferent și o incintă – centru de control prevăzut cu echipamente de vizualizare în direct a fluxului video captat de camere. Toate camerele pot fi funcționale 24 de ore, 7 zile pe săptămână.

**2. SCOPUL REGULAMENTULUI**

 Date cu caracter personal: orice informații referitoare la o persoană fizică identificată sau identificabilă. O persoană identificabilă este acea persoană care poate fi identificată, direct sau indirect, în mod particular prin referire la un număr de identificare ori la unul sau la mai mulți factori specifici identității sale fizice, fiziologice, psihice, economice, culturale sau sociale.

 Serviciul Public Poliția Locală a Municipiului Sighișoara prelucrează date cu caracter personal, în scopul activităților de asigurare și menținere a ordinii și liniștii publice, precum și al altor activități desfășurate.

 Acest regulament stabilește:

 1.1. Un set unitar de reguli care reglementează dreptul de acces în incinta centrului de comandă și a sălii tehnice, implementarea și utilizarea sistemului de supraveghere video în scopul asigurării securității persoanelor și bunurilor, pazei și protecției bunurilor, imobilelor, valorilor și a materialelor cu regim special care sunt utilizate în desfășurarea atribuțiilor specific, respectând totodată obligațiile ce revin Serviciului Public de Poliție Locală a Municipiului Sighișoara, în calitate de operator de date cu caracter personal, conform Legii nr. 190/2018, privind măsuri de punere în aplicare a Regulamentului (UE) 679/2016 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (GDPR), precum și măsurile de securitate adoptate pentru protecția acestor date, protejarea vieții private, a intereselor legitime și garantarea drepturilor fundamentale ale persoanelor vizate.

 1.2. Responsabilitățile privind administrarea și exploatarea sistemului de supraveghere prin mijloace video, precum și cele privind întocmirea, avizarea și aprobarea documentelor aferente acestor activități.

**3. BENEFICIILE SISTEMULUI DE SUPRAVEGHERE:**

* Creșterea controlului în perimetrul supravegheat, a intrărilor și ieșirilor din acest perimetru;
* Posibilitatea constatării on-line a evenimentelor și direcționarea cu mai multă operativitate a echipajelor de serviciu pe zonele vizate;
* Eliminarea pierderilor cauzate de evenimente neprevăzute;
* Respectarea actelor, normativelor și legislației în vigoare pentru obiectivele cu risc;
* Documentarea activității infracționale sau contravenționale;
* Protejarea bunurilor și valorilor;
* Descurajarea faptelor de natură contravențională/infracțională.

**4. CONDIȚII DE LEGITIMITATE**

Referințe normative:

1. **Regulamentul (UE) 679/2016** al Parlamentului European și al Consiliului, privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (GDPR);
2. **Legea nr. 190/2018** privind măsuri de punere în aplicare a Regulamentului (UE) 679/2016 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (GDPR);
3. **Legea nr. 333 din 8 iulie 2003** privind paza obiectivelor, bunurilor, valorilor și protecția persoanelor, cu modificările și completările ulterioare;
4. **Hotărârea nr. 301 din 11 aprilie 2012** pentru aprobarea Normelor Metodologice a Legii nr. 333/2003 privind paza obiectivelor, bunurilor, valorilor și protecția persoanelor;
5. **Legea nr. 544/2001** actualizată, privind liberul acces la informațiile de interes public;
6. **Ordinul Secretariatului General al Guvernului nr. 600/2018** pentru aprobarea Codului Controlului intern managerial al entităților publice;
7. **O.U.G. nr. 57/2019,** privind Codul administrativ, cu modificările și completările ulterioare;
8. **Regulamentul de Organizare și Funcționare al Serviciului Public de Poliție Locală a Municipiului Sighișoara;**
9. **Directiva (UE) 2016/680** a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului;
10. **OMAI nr. 60/2010** privind organizarea și executarea activităților de menținere a ordinii și siguranței publice, cu modificările și completările ulterioare;
11. **Legea nr. 155/2010,** Legea poliției locale, cu modificările și completările ulterioare;
12. **H.G. nr. 1332/2010** privind aprobarea regulamentului-cadru de organizare și funcționare a poliției locale;
13. **Legea 363/2018** privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, descoperirii, cercetării, urmăririi penale și combaterii infracțiunilor sau al executării pedepselor, măsurilor educative și de siguranță, precum și libera circulație a acestor date;

**5. ACCESUL ÎN CENTRUL DE COMANDĂ ESTE PERMIS:**

* Primarului Municipiului Sighișoara;
* personalului Serviciului Public Poliția Locală care deservește sistemul de supraveghere în baza legitimației de serviciu și cartelei electronice de acces - *care a semnat acord de confidențialitate;*
* personalului cu funcții de conducere din cadrul Serviciului Public Poliția Locală al Municipiului Sighișoara, care a *semnat acord de confidențialitate;*
* personalului tehnic al societății comerciale care asigură mentenanța și garanția sistemului, în baza legitimației de serviciu și delegației de serviciu – *însoțit de o persoană din cadrul Serviciului Public Poliția Locală care a semnat acord de confidențialitate;*
* șefiilor structurilor din Primăria municipiului Sighișoara *care au semnat acord de confidențialitate;*
* persoanelor care au calitatea de polițist judiciar, procuror sau magistrat, în baza legitimației de serviciu – *însoțite de o persoană din cadrul Serviciului Public Poliția Locală, care a semnat acord de confidențialitate;*
* cadrelor Inspectoratului pentru Situații de Urgență Mureș, Inspectoratului Județean de Jandarmi Mureș, Inspectoratului de Poliție al Județului Mureș, Oficiului Județean de Telecomunicații Speciale Mureș, Direcției Județene de Informații Mureș și altor instituții, care sunt desemnate de conducătorii acestor instituții să facă parte din colectivul de coordonare a unor acțiuni comune, în cazul unor adunări publice sau manifestații cultural-sportive de amploare, ce se desfășoară pe raza municipiului Sighișoara sau pentru îndeplinirea altor atribuții de serviciu pe timpul misiunilor de asigurare a ordinii publice la adunări publice cu grad mediu/ridicat/caracter complex, *însoțite de o persoană din cadrul Serviciului Public Poliția Locală, care a semnat acord de confidențialitate.*
* *Acordul de confidențialitate este conferit de către Primarul Municipiului Sighișoara.*

Accesul se realizează exclusiv în interes de serviciu și se va consemna într-un **registru de acces**, existent la centrul de comandă.

Datele stocate devin proprietatea Municipiului Sighișoara și sunt administrate strict în conformitate cu Regulamentul European nr. 679/2016 al Parlamentului European și al Consiliului, privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE și cu prezentul Regulament, iar administrarea și accesul la aceste date este reglementat de către Primarul Municipiului Sighișoara.

Se interzice cu desăvârșire accesul în centrul de comandă a tuturor persoanelor sau a cadrelor neautorizate, acest lucru fiind adus la cunoștința tuturor persoanelor care au acces în incinta Serviciului Public Poliția Locală Sighișoara, prin pictogramele-marcaj (anexele 1 și 2).

**6. UTILIZAREA SISTEMULUI VIDEO**

 Este necesară pentru buna desfășurare a activității Serviciului Public Poliția Locală Sighișoara, în special în vederea controlului eficient al fenomenului criminalității stradale la nivelul domeniului public/privat al Municipiului Sighișoara, precum și de securitate și pază descris.

 Sistemul de supraveghere video vine în primul rând în întâmpinarea autorităților ce au ca obiectiv apărarea drepturilor și libertăților fundamentale ale persoanei, a proprietății private și publice, asigurarea și menținerea ordinii și liniștii publice, paza și protecția obiectivelor de interes public, precum și a celor care desfășoară activități de combatere a criminalității sociale: Poliția Municipiului Sighișoara, Serviciul Public Poliția Locală Sighișoara, Jandarmeria, Inspectoratul Județean de Poliție, precum și alte servicii având ca obiect siguranța cetățeanului și a proprietății.

 Un accent deosebit și prioritar pe care l-a avut în vedere de către dispozitivele de siguranță publică și cadrele operative, este sistemul de învățământ de pe raza municipiului și a localităților aparținătoare format din licee, școli gimnaziale, grădinițe.

 De accea, pentru asigurarea unui climat optim pentru desfășurarea procesului de păstrare a ordinii în Municipiul Sighișoara, cât și pentru prevenirea și combaterea faptelor antisociale ce se pot comite în zona unităților școlare, a parcurilor, piețelor, intersecțiilor mai agglomerate, se impune adoptarea unor măsuri de siguranță eficace pe plan local prin extinderea centrului de supraveghere și a sistemului video.

 De asemena, sistemele video au devenit necesare pentru a acoperi și sprijini politicile de securitate instituite de alte acte normative care reglementează protecția persoanelor și bunurilor și contribuie la îndeplinirea atribuțiilor Serviciului Public Poliția Locală Sighișoara, astfel cum sunt prevăzute în Legea nr. 155/2010 - Legea Poliției Locale, precum și în constituirea de probatorii solide pentru alte organe abilitate ale statului de drept în aflarea adevărului și a unei juste soluționări a cauzelor.

  *Auditare internă*

 Sistemele video existente au fost instalate în urma unor analize de necesitate, aferent planurilor de ordine și siguranță publică, de protecție și pază a obiectivelor de interes public amplasate pe raza unității administrativ-teritoriale a Municipiului Sighișoara.

*Revizuiri periodice*

O revizuire periodică va fi întreprinsă anual de către structura responsabilă cu asigurarea mentenanței și se va analiza:

- necesitatea îmbunătățirii performanțelor sistemului de supraveghere cu camere video;

- îndeplinirea scopului declarat;

- posibile alternative adecvate (subsisteme pe străzi/zone/cartiere);

- respectarea prevederilor Regulamentului UE nr. 679/2016 pentru protecția persoanelor cu privire la prelucrarea datelor cu caracter personal și libera circulație a acestor date, cu modificările și completările ulterioare;

- respectarea prevederilor Deciziei nr. 52/2012, a Autorității Naționale de Supraveghere a Datelor cu Caracter Personal, privind prelucrarea datelor cu caracter personal prin utilizarea mijloacelor de supraveghere video.

**7. ZONELE SUPRAVEGHEATE ȘI DURATA DE STOCARE**

Componentele sistemului de supraveghere video sunt amplasate în totalitate pe raza administrativă a Municipiului Sighișoara.

Se supraveghează și se stochează potrivit normelor legale, coroborat cu specificațiile tehnice ale echipamentelor, iar în cazul producerii unui eveniment semnalat de persoane/instituții abilitate, durata de păstrare a materialului filmat relevant poate depăși limitele normale în funcție de timpul necesar investigării acestuia. După comunicarea imaginilor, către instituțiile care le solicită, acestea vor fi șterse.

Se supraveghează, în principal:

- zonele de acces și spațiile destinate publicului;

- împrejurimile clădirilor pentru a proteja spațiile publice, exterioare;

- locuri publice, piețe, locuri de joacă, trotuare, căi de comunicații, artere de circulație;

- căile rutiere ce constituie intrările/ieșirile în/din municipiul Sighișoara;

- intersecții și străzi cu trafic intens;

- unitățile de învățământ publice, unitățile sanitare publice, parcările auto aflate pe domeniul public sau privat al unității/subdiviziunii administrativ-teritoriale, zonele comerciale și de agreement, parcurile, piețele, cimitirele, precum și alte asemenea locuri publice aflate în proprietatea și/sau în administrarea unităților/subdiviziunilor administrativ-teritoriale sau a altor instituții/servicii publice de interes local;

- alte locuri care prin natura lor sunt publice.

Amplasarea camerelor a fost atent revizuită astfel încât să nu prejudicieze drepturile și libertățile fundamentale sau interesele persoanelor vizate.

Amplasarea camerelor video este atent stabilită pentru a se asigura pe cât posibil o cât mai bună monitorizare a zonelor de interes având ca obiectiv principal prevenirea și constatarea faptelor ce încalcă prevederile legale în vigoare. Administrarea camerelor de supreveghere video se realizează de către Serviciul Public Poliția Locală. Aici sunt amplasate dispozitivele proprii de înregistrare și stocare a imaginilor surprinse de camerele video, sistem ce este atent supraveghet de polițiștii locali - funcționari publici, ce își desfășoară activitatea 24/24 ore.

Întreaga aparatură ce compune acest sistem de supraveghere video, este amplasată în spațiul protejat al Serviciului Public Poliția Locală, care este asigurat corespunzător de polițiștii locali pentru eliminarea posibilității sustragerii suporturilor de stocare a imaginilor, în special în timpul producerii oricărui eveniment, precum și pentru eliminarea posibilității sustragerii materialelor și mijloacelor materiale aflate la sediu (camere foto, stații, monitoare etc.).

Nu sunt supravegheate și monitorizate zonele în care există un nivel ridicat privind viața privată, precum spațiile de locuit, anexele acestora, precum și alte locații similare (proprietăți private), ci în mod exceptional, în cazul unor necesități în materie de securitate, justificate în mod corespunzător, se pot vizualiza și asemenea zone (ex. incendii, avarii la rețelele de utilități, săvârșirea de infracțiuni grave ș.a.), cu consimțământul în scris, al proprietarului spațiului.

Durata de stocare a datelor obținute prin intermediul sistemului de supraveghere video este proporțională cu scopul pentru care se prelucrează datele, astfel că imaginile sunt stocate pentru o perioadă prestabilită de până la maxim 180 de zile calendaristice, după care se șterg prin procedură automată de rescriere a fișierelor, cronologic, în ordinea în care au fost înregistrate. În cazul unor solicitări îndreptățite, precum și în scop statistic, durata de păstrare a materialului filmat considerat relevant poate depăși limita normală, în funcție de timpul necesar, dar nu mai mult de un an de la data solicitării. Păstrarea este riguros documentată, iar necesitatea păstrării este revizuită periodic.

Dacă durata de stocare considerată relevantă depășește termenul prevăzut prin prezentul regulament, aceasta se va realiza într-un mediu de stocare extern, gestionat de șeful Serviciului Public Poliția Locală după obținerea în prealabil a aprobării de păstrare (ex. scurte materiale de prezentare a activității Serviciului Public Poliția Locală).

**8. DATELE CU CARACTER PERSONAL COLECTATE PRIN INTERMEDIUL SUPRAVEGHERII VIDEO**

***Scopul supravegherii prin mijloace video***

Instituțiile menționate la punctul 5 utilizează sistemul de supraveghere video potrivit scopurilor descrise la punctul 2 din prezentul regulament.

Nu este permis accesul neautorizat la sistemul de supraveghere video.

Serviciul Public Poliția Locală utilizează sistemul de supraveghere video stradal strict în scopul îndeplinirii atribuțiilor de serviciu, pe linia prevenirii și combaterii criminalității stradale, ordinii și siguranței cetățenilor, numai pe zone și spații publice.

Sistemele de supraveghere video completează celelalte măsuri de securitate și ajută la prevenirea, combaterea și investigarea furturilor de echipament sau de bunuri deținute de instituție sau la prevenirea, detectarea și investigarea riscurilor și amenințărilor la adresa personalului angajat care își desfășoară activitatea la locația supraveghetă.

Sistemul de supraveghere video propriu nu este utilizat în alt scop decât cel notificat, nu folosește la monitorizarea activității angajaților sau la pontaj. De asemenea, imaginile preluate de camerele video din sistemele video pot constitui, în cadrul procedurilor disciplinare, a situațiilor în care se produce un incident, un mijloc de probă de securitate fizică sau se observă un comportament infracțional/contravențional (în aceste circumstanțe imaginile pot fi transferate organelor de cercetare în cadrul unei cercetări sau investigații penale).

***Protejarea vieții private și securitatea informațiilor***

Pentru a spori gradul de protecție al vieții private au fost introduse următoarele măsuri tehnice și organizatorice:

- limitarea timpului de stocare a materialului filmat, în conformitate cu cerințele de securitate;

- mediile de stocare (serverele pe care se stochează imaginile înregistrate) se află în spații securizate, protejate prin măsuri de securitate fizică și logică;

- fiecare utilizator cu drept de acces trebuie să fi semnat acord de confidențialitate;

- dreptul de acces se acordă utilizatorilor pe baza principiului necesității de a cunoaște, doar pentru acele resurse care sunt strict necesare pentru îndeplinirea atribuțiilor de serviciu;

- primarul are dreptul de a acorda, modifica sau anula dreptul de acces al utilizatorilor, conform procedurii generale de acces la bazele de date;

- responsabilul pentru protecția datelor cu caracter personal va fi consultat înainte de a se răspunde solicitărilor care privesc activitatea de dezvăluire a datelor cu caracter personal;

- nu este permis accesul persoanelor neautorizate, la sistemul de supraveghere video;

- se interzice cu desăvârșire filmarea sau fotografierea cu camera video sau telefoane mobile în interiorul centrului de comandă, înregistrarea audio și video, folosirea telefoanelor mobile.

***Categorii speciale de date obținute***

Sistemul de supraveghere video stradal are ca scop principal filmarea, captarea și stocarea imaginilor, deși camerele model rotativ au această posibilitate, prin intermediul polițiștilor locali (de ex., prin focalizare sau orientare selectivă) fiind imposibilă prin proiect: prelucrarea imaginilor care dezvăluie ,,categorii speciale de date”, așa după cum sunt acestea definite în legislația în vigoare.

Sistemul video propriu, amplasat la sediul Serviciului Public Poliția Locală, nu are ca scop captarea și distribuirea în principiu de imagini către persoane fizice.

***Descrierea și specificațiile tehnice ale sistemului***

În mod conventional, prin natura sa, un sistem de supraveghere video este un sistem static. Are ca funcție înregistrarea imaginilor și este/poate fi echipat cu camere video, model fix și rotativ. Sistemul poate înregistra orice imagini preluate de camerele instalate în zona supravegheată, alături de data, oră și locație.

De regulă, toate camerele sunt funcționale 24/24 de ore, 7 zile pe săptămână. Excepție fac evenimentele tehnice, care duc la imposibilitatea utilizării lor (procedurile de service, defecțiuni ale echipamentelor sau lipsa de alimentare cu energie electrică ș.a.).

Atunci când este necesar, calitatea imaginilor poate permite recunoașterea celor care trec prin zona de acțiune a camerelor.

Pentru o mai mare siguranță a prelucrării datelor care pot fi obținute în urma supravegherii video, operatorul desemnat nu poate modifica pentru perioade mari de timp (decât strict în timpul fizic necesar efectuării unei activități în îndeplinirea atribuțiilor legale de serviciu) sau cu aprobarea șefului ierarhic direct sau conducerii instituției a poziției prestabilită cât și/sau în scopul supravegherii zonelor de interes.

Polițiștii locali sunt special instruiți în vedere respectării setărilor de confidențialitate și protocolul tehnic privind drepturile de acces. Sistemele sunt de tip LAN (sisteme perfect închise) și nu există interconexiue cu alte sisteme. Nu se emit către alte instituții.

**9. ACCESUL LA DATELE PERSONALE ȘI DEZVĂLUIREA ACESTORA**

***9.1. Drepturi de acces***

Instituțiile sunt obligate să limiteze accesul angajaților care au dreptul:

- să vizioneze materialul filmat în timp real, imaginile care se derulează în timp real fiind accesibile doar angajaților desemnați să desfășoare activitatea de supraveghere;

- să vizioneze înregistrarea materialului filmat; vizionarea imaginilor înregistrate se va face doar în cazuri justificate, la solicitarea scrisă a instituțiilor prevăzute la art. 5, (ordonanță, adresă, etc.), prevăzute expres de lege precum și în caz de incident de securitate, de către persoanele special desemnate;

- să vizioneze în condiții de securitate care să nu permită accesul altor persoane spre vizionare;

**- nu este permis în nici un mod să se copieze, să se descarce, să se șteargă sau să se modifice orice material filmat. Toate solicitările se vor face numai în scris, vor fi înregistrate și soluționate conform prevederilor legale. Nu este permisă eliberarea sau utilizarea oricăror tipuri de medii de stocare, direct din /în stațiile de lucru sau prin conexiune direct, în orice mod, cu acestea;**

- se interzice efectuarea de capturi de ecran (shot screen-uri) pentru imagini ce constituie date cu caracter personal, așa cum sunt ele definite de legislație.

***9.2. Instructaj privind protecția datelor cu caracter personal***

 Toți membrii personalului cu drepturi de acces beneficiază de instruire înainte de prima accesare/utilizare a sistemului în domeniul protecției datelor cu caracter personal. Această politică va fi integrată în programul de instruire și îndrumare, pentru toți utilizatorii cu drept de acces și atribuții în operarea sistemului de supraveghere video.

***9.3 Măsuri de păstrare a confidențialității***

Fiecare persoană cu drept de acces semnează un angajament de confidențialitate ce se atașează la dosarul de personal al acestuia. Lipsa acestuia sau refuzul nejustificat de completare și semnare atrage în mod automat interzicerea/pierderea oricărui drept de acces la sistemul de supraveghere video.

***9.4. Dezvăluirea datelor cu caracter personal***

Orice activitate de dezvăluire a imaginilor preluate de camerele de supraveghere video către terți (juridice și cu excepție persoanelor fizice), va fi documentată și supusă unei analize riguroase privind pe de o parte necesitatea comunicării și pe de altă parte compatibilitatea dintre scopul în care se face comunicarea și scopul în care aceste date au fost colectate inițial. În aceste cazuri va fi consultat și responsabilul cu protecția datelor personale.

Serviciul Public Poliția Locală are obligația punerii la dispoziția organelor judiciare, la solicitarea scrisă a acestora, în termenul legal, a înregistrărilor video în care este surprinsă săvârșirea unor fapte de natură contravențională sau penală.

Sistemul de supraveghere video propriu nu este utilizat pentru pontarea prezenței la program sau evaluarea performanțelor la locul de muncă sau alte aspecte ce nu au legătură cu obiectivul pentru care au fost instalate.

În cazuri excepționale, dar cu respectarea garanțiilor descrise mai sus, se poate aproba accesul menbrilor din Comisia de Disciplină, în cadrul unei anchete disciplinare, cu condiția ca informațiile să ajute la investigarea unei infracțiuni sau a unei abateri disciplinare, de natură să prejudicieze instituția sau drepturile și libertățile unei persoane.

***9.5. Modalitatea de acces***

Pentru a avea acces la imaginile stocate de sistemul de supraveghere video al municipiului Sighișoara, instituțiile prevăzute la art. 5 vor înainta o adresă prin care vor indica data/perioada și intervalul orar, precum și zona de interes, urmând ca Primarul Municipiului Sighișoara să dispună cu privire la solicitare.

Urmare a rezoluției dispuse de către Primarul Municipiului Sighișoara, Serviciul Public Poliția Locală din cadrul Municipiului Sighișoara va proceda la soluționarea favorabilă/nefavora-bilă a cererii. În cazul soluționării favorabile va proceda la predarea imaginilor în condiții de confidențialitate instituției solicitante în termen de 15 zile lucrătoare de la depunerea solicitării.

***9.6. Drepturile persoanei vizate***

 Serviciul Public Poliția Locală garantează că asigură modul de preluare al imaginilor, numai prin intermediul echipamentelor amplasate pe domeniul public/privat al Municipiului Sighișoara cu respectarea drepturilor ce revin persoanelor vizate, conform legii. Toate persoanele implicate în activitatea de supraveghere video și cele responsabile de administrarea imaginilor filmate, vor respecta prezentul regulament privind accesul la imaginile video ce conțin date cu caracter personal.

***9.6.1. Informarea persoanelor vizate***

Informarea primară a persoanelor vizate se realizează în mod clar și permanent, prin intermediul unui marcaj adecvat, cu vizibilitate suficientă și localizat în zona supravegheată, astfel încât să semnaleze existența camerelor de supraveghere. Pentru mai multe camere video amplasate în același loc poate fi utilizat un singur semn, cu condiția localizării sale într-un loc cât mai vizibil, din aceeași zonă.

Marcajul are ca scop atât semnalizarea existenței camerelor de supraveghere, cât și comunicarea de informații esențiale privind prelucrarea datelor cu caracter personal.

Persoanele vizate sunt atenționate asupra existenței sistemului de supraveghere video, scopul prelucrării și indică Primăria Municipiului Sighișoara ca operator al datelor colectate prin intermediul supravegherii video.

Pe site-ul Primăriei Municipiului Sighișoara se va publica o notă de informare cu respectarea prevederilor Legii nr. 544/2001 privind datele de interes public, informații legate de activitatea desfășurată cu ocazia supravegherii și monitorizării video de la nivelul unității administrativ-teritoriale și instituției.

Responsabilul cu protecția datelor cu caracter personal va asigura actualizarea informărilor, corespunzător realităților și necesităților existente în cadrul activităților desfășurate de Servicul Public Poliția Locală Sighișoara.

***9.6.2. Exercitarea drepturilor de acces, intervenție și opoziție***

Persoana vizată are dreptul de a obține din partea operatorului o confirmare că se prelucrează sau nu date cu caracter personal care o privesc și, în caz afirmativ, acces la datele respective și la următoarele informații:

(a) scopurile și temeiul juridic al prelucrării;

(b) categoriile de date cu caracter personal vizate;

(c) destinatarii sau categoriile de destinatari cărora le-au fost divulgate datele cu caracter personal, în special destinatarii din țări terțe sau organizații internaționale;

(d) acolo unde este posibil, perioada pentru care se preconizează că vor fi stocate datele cu

caracter personal sau, în cazul în care acest lucru nu este posibil, criteriile utilizate pentru a stabili această perioadă;

(e) existența dreptului de a solicita de la operator rectificarea sau ștergerea datelor cu caracter personal, sau restricționarea prelucrării datelor cu caracter personal referitoare la persoana vizată;

(f) dreptul de a depune o plângere în fața autorității de supraveghere și datele de contact ale autorității de supraveghere;

(g) comunicarea datelor cu caracter personal care sunt în curs de prelucrare și a oricărei informații disponibile cu privire la originea datelor.

 Orice cerere de a accesa, rectifica, bloca și/sau șterge date cu caracter personal ca urmare a utilizării camerelor video va fi transmisă în formă scrisă Municipiului Sighișoara sau prin e-mail datepersonale@sighisoara.org.ro, responsabilului cu protecția datelor (DPO).

 În cazul în care persoana vizată are alte întrebări privind preluarea de către Servicul Public Poliția Locală Sighișoara a imaginilor video care o privesc, se poate adresa conducerii acesteia. Răspunsul la solicitarea de acces, intervenție sau opoziție formulate de persoana vizată, se dă în termen de 30 de zile calendaristice conform prevederilor legale în vigoare.

 Dacă termenul de 30 de zile nu poate fi respectat, solicitantul va fi informat cu privire la motivele care stau la baza amânării și i se va comunica procedura care va fi urmată pentru soluționarea cererii.

 Dacă există solicitarea expresă a persoanei vizate, se poate acorda dreptul de a vizualiza imaginile înregistrate care o privesc și/sau i se poate emite o copie a acestora, imaginile furnizate vor fi clare numai în măsura posibilităților tehnice și condițiilor meteo, **cu condiția de a nu prejudicia drepturile terților** (persoana vizată va putea vizualiza imaginile ce privesc propria persoană), în cazul unei asemenea solicitări.

 Persoana vizată este obligată să se identifice dincolo de orice suspiciune (să prezinte actul de identitate), să menționeze data, ora, locația și împrejurările în care a fost înregistrată de camerele de supraveghere.

 De asemenea, persoana vizată va prezenta detalii suficiente astfel încât operatorii să o poată identifica mai ușor în imaginile filmate. Persoana va putea vizualiza doar imaginile în care apare propria persoană.

 Există posibilitatea refuzării dreptului de acces în situațiile în care se aplică excepțiile prevăzute de lege. Necesitatea de a restricționa accesul se poate impune și în cazul în care există obligația de a proteja drepturile și libertățile unor terțe persoane, de exemplu dacă în imagini apar și alte persoane, identificate sau identificabile și nu există posibilitatea de a obține consimțământul lor sau nu se pot extrage, prin editare, imaginile privind persoanele respective, cu respectarea prevederilor Regulamentului (UE) nr. 679/2016, a legislației în vigoare privind protecția datelor cu caracter personal.

Dreptul de acces al persoanei vizate este limitat parțial sau total pentru:

(a) evitarea obstrucționării cercetărilor, anchetelor sau procedurilor oficiale sau juridice;

(b) a nu prejudicia prevenirea, depistarea, investigarea sau urmărirea penală a infracțiunilor sau executarea pedepselor;

(c) protejarea securității publice;

(d) protejarea securității naționale;

(e) protejarea drepturilor și libertăților celorlalți.

 Prezentul Regulament va fi adus la cunoștință tuturor persoanelor vizate, prin amplasarea de pictograme sub fiecare camera video montată și, de asemenea, va fi afișat pe site-ul instituției spre informarea tuturor persoanelor interesate.

Întocmit: Radu Pavel - Puiu